b'\n_START_ARTICLE_\nLleu Llaw Gyffes\n_START_PARAGRAPH_\nLleu Llaw Gyffes (Lleu taitava k\xc3\xa4si) tai lyhyemmin Lleu on walesilainen tarusankari, joka samaistetaan kelttil\xc3\xa4iseen jumalaan Lugukseen eli Lughiin. Lleu on tuntemattoman is\xc3\xa4n ja Arianrhodin poika, joka syntyi ennenaikaisesti._NEWLINE_Lleun tarina kerrotaan Mabinogion-tarusikerm\xc3\xa4\xc3\xa4n kuuluvassa tarussa Math, Mathonwyn poika. Arianrhod asettaa pojalleen kolme tabua heti t\xc3\xa4m\xc3\xa4n syntym\xc3\xa4n j\xc3\xa4lkeen. Ensimm\xc3\xa4isen mukaan poikaa ei saa nimet\xc3\xa4 ennen kuin h\xc3\xa4nen \xc3\xa4itins\xc3\xa4 tekee sen. Toisen mukaan poika ei saa kantaa aseita ennen kuin h\xc3\xa4nen \xc3\xa4itins\xc3\xa4 ojentaa ne h\xc3\xa4nelle. Kolmannen mukaan poika ei saa koskaan menn\xc3\xa4 naimisiin ihmisnaisen kanssa. Lleun eno, velho Gwydion ottaa keskosen kasvatikseen, mutta aina kun h\xc3\xa4n vei lapsen Arianrhodille, jotta t\xc3\xa4m\xc3\xa4 olisi antanut pojalleen nimen sek\xc3\xa4 aseet, t\xc3\xa4m\xc3\xa4 kirosi lapsen ja j\xc3\xa4tti h\xc3\xa4net nimett\xc3\xb6m\xc3\xa4ksi ja aseettomaksi. Arianrhod yritt\xc3\xa4\xc3\xa4 toistuvasti tuhota poikansa, mutta Gwydionin vahvat taiat suojaavat Lleuta._NEWLINE_Lopulta Lleu saa nimen, kun h\xc3\xa4n valepukuisena ampuu linnun, ja h\xc3\xa4nen \xc3\xa4itins\xc3\xa4 huudahtaa osuman n\xc3\xa4hdess\xc3\xa4\xc3\xa4n "Lleu" (varmak\xc3\xa4tinen). Lleu onnistuu my\xc3\xb6s saamaan itselleen aseet. Ensin h\xc3\xa4n usuttaa aavearmeijan hy\xc3\xb6kk\xc3\xa4\xc3\xa4m\xc3\xa4\xc3\xa4n \xc3\xa4itins\xc3\xa4 linnaan, naamioituu sitten bardiksi ja saa Arianrhodilta aseet linnan puolustusta varten. Mutta yh\xc3\xa4 oli voimassa \xc3\xa4idin kolmas kielto. Ruhtinas Math ja Gwydion kiert\xc3\xa4v\xc3\xa4t tabun luomalla loitsujen avulla nuorukaiselle naisen kukista. Nainen saa nimen Blodeuwedd. Mutta h\xc3\xa4n ottaakin itselleen rakastajan nimelt\xc3\xa4\xc3\xa4n Gronw, ja yhdess\xc3\xa4 he punovat juonen p\xc3\xa4\xc3\xa4st\xc3\xa4kseen Lleusta eroon. Lleu on kuitenkin l\xc3\xa4hes mahdoton tappaa. H\xc3\xa4net voisi surmata ainoastaan jos h\xc3\xa4nen toinen jalkansa on vuohen sel\xc3\xa4ss\xc3\xa4 ja toinen vesivadin reunalla. Blodeuwedd onnistuu kuitenkin saamaan Lleun t\xc3\xa4h\xc3\xa4n asentoon ja Gronw l\xc3\xa4vist\xc3\xa4\xc3\xa4 h\xc3\xa4net keih\xc3\xa4\xc3\xa4ll\xc3\xa4. Samalla hetkell\xc3\xa4 kun keih\xc3\xa4s iskee, p\xc3\xa4\xc3\xa4st\xc3\xa4\xc3\xa4 Lleu kauhean r\xc3\xa4\xc3\xa4k\xc3\xa4isyn, muuttuu kotkaksi ja lent\xc3\xa4\xc3\xa4 lumottuun tammeen. Gwydion l\xc3\xb6yt\xc3\xa4\xc3\xa4 h\xc3\xa4net sielt\xc3\xa4 ja taikoo takaisin ihmiseksi. Gronw surmataan ja Blodeuwedd muutetaan p\xc3\xb6ll\xc3\xb6ksi. My\xc3\xb6hemm\xc3\xa4ss\xc3\xa4 el\xc3\xa4m\xc3\xa4ss\xc3\xa4\xc3\xa4n Lleu kunnostautuu hyveellisen\xc3\xa4 ritarina._NEWLINE_Lleuhun liittyy hyvin runsaasti taikuutta ja mytologiaa, ja h\xc3\xa4n on kenties ollut alun perin muinainen brittil\xc3\xa4inen jumala. Jo h\xc3\xa4nen neitseellinen syntym\xc3\xa4ns\xc3\xa4 on yliluonnollinen ja h\xc3\xa4nen muodonmuuttajan kykyns\xc3\xa4 on my\xc3\xb6s mahdollinen viittaus jumalalliseen alkuper\xc3\xa4\xc3\xa4n. Lleun kytk\xc3\xb6kset valoon ja tammiin sopivat kelttil\xc3\xa4iselle taivaan jumalalle.'